“จอมทรัพย์” ส่งซิกเข้าซื้อหุ้น SUPER เพิ่ม 58 ล้านหุ้น ดันสัดส่วนถือหุ้นเข้าเป้า 20%
“จอมทรัพย์” ส่งซิกเข้าซื้อหุ้น SUPER เพิ่ม 58 ล้านหุ้น ดันสัดส่วนถือหุ้นเข้าเป้า 20%
4 มิ.ย. 2561

สืบเนื่องจากก่อนหน้านี้มีการรายงานการเข้าซื้อหุ้น บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER ของนายจอมทรัพย์ โลจายะ ประธานคณะกรรมการของ SUPER หลายรายการ เริ่มจากเมื่อวันที่ 24 เม.ย. 61 มีการเข้าซื้อหุ้นจำนวน 380 ล้านหุ้น ในราคา 1.15 บาท/หุ้น หรือคิดเป็น 1.39% ขณะที่วันที่ 30 เม.ย. 61 มีการเข้าซื้อหุ้นเพิ่ม 680 ล้านหุ้น ในราคา 1.15 บาท/หุ้น หรือคิดเป็น 2.49%
อีกทั้งเมื่อวันที่ 16 พ.ค. 61 มีการรายงานการเข้าซื้อหุ้นเพิ่มอีก 507 ล้านหุ้น ในราคา 1.20 บาท/หุ้น หรือคิดเป็น 1.85% รวมถึงในวันที่ 22 พ.ค. 61 มีการรายงานการเข้าซื้ออีก 1.11 พันล้านหุ้น ในราคา 1.20 บาท/หุ้น หรือคิดเป็น 4.06%
ทั้งนี้ จากการเข้าทำรายการ 4 ครั้งของนายจอมทรัพย์ ส่งผลให้มีหุ้นเพิ่มจำนวน 2.68 พันล้านหุ้น หรือคิดเป็นการเข้าซื้อที่สัดส่วน 9.79% ตามเป้าหมายการถือหุ้น SUPER ในสัดส่วน 20% ซึ่งการเข้าซื้อหุ้นดังกล่าว เป็นการเข้าซื้อหุ้นในราคาที่สูงกว่ากระดานทุกครั้ง และเป็นการซื้อจาก นายประเดช กิตติอิสรานนท์ ผู้ถือหุ้นใหญ่ ทั้งหมด
ล่าสุดวันนี้ ( 4 มิ.ย. 61) นายจอมทรัพย์ โลจายะ ประธานคณะกรรมการ SUPER เปิดเผย ผ่านรายการ “ข่าวหุ้นเจาะตลาด” ออกอากาศทางสถานีโทรทัศน์สปริงนิวส์ ทีวีดิจิทัลช่อง 19 และสถานีวิทยุกระจายเสียงกรมการขนส่งทหารบก (ขส.ทบ.) FM 102 MHz. ว่า ขณะนี้ตนถือหุ้น SUPER ที่สัดส่วน 19% และยังเหลืออีก 1% จะครบตามเป้าหมายที่วางไว้ 20% ก่อนหน้านี้
โดยขณะนี้ยังมีเงินเหลือซื้อหุ้นอยู่ที่ราว 87 ล้านบาท เพื่อเข้าซื้อหุ้นอีกจำนวน 58 ล้านหุ้น ในราคา 1.50 บาท/หุ้น ซึ่งจากการที่ราคาหุ้นปรับตัวลดลงนี้ ถือเป็นจังหวะาในการเข้าซื้อหุ้นเพิ่ม แต่อาจต้องใช้เวลาเนื่องจากก่อนหน้านี้มีการเข้าซื้อหุ้นไปจำนวนมากแล้ว